मुंबई। पंजाब नेशनल बैंक (पीएनबी) में 177 करोड़ डॉलर (तकरीबन 11,420 करोड़ रुपये) के फर्जी तथा अनधिकृत लेनदेन का मामला सामने आने से बैंकिंग क्षेत्र पर बने दबाव के कारण बुधवार को शेयर बाजारों में गिरावट रही। बीएसई का सेंसेक्स 0.42 प्रतिशत यानी 144.52 अंक लुढ़ककर 34,155.95 अंक पर और नेशनल स्टॉक एक्सचेंज (एनएसई) का निफ्टी 0.37 प्रतिशत यानी 38.85 अंक टूटकर 10,500.90 अंक पर बंद हुआ। बीएसई में जिन छह कंपनियों के शेयर सबसे ज्यादा टूटे उनमें पांच बैंकिंग क्षेत्र की हैं। बैंक आॅफ इंडिया के शेयर 7.87 प्रतिशत, इलाहाबाद बैंक के 7.79 प्रतिशत, ओबीसी के 7.43 प्रतिशत और केनरा बैंक के 5.82 प्रतिशत टूटे हैं। बैंकिंग पर दबाव के बीच मंझोली और छोटी कंपनियों में लिवाली रही। बीएसई का मिडकैप 0.17 प्रतिशत चढ़कर 16,881.48 अंक पर और स्मॉलकैप 0.16 प्रतिशत चढ़कर 18,492.69 अंक पर पहुँच गया। विदेशी बाजारों से मिले सकारात्मक संकेतों के बीच सेंसेक्स गत कारोबारी दिवस के मुकाबले 136.41 अंक चढ़कर 34,436.98 अंक पर खुला और कुछ ही मिनट में 34,473.43 अंक पर पहुंच गया। लेकिन, पीएनबी में फर्जीवाड़े की खबर आने से बाद निवेश धारणा कमजोर पड़ी और पहले घंटे में ही यह लाल निशान में उतर गया।